Hemmelig investor skyder milliardbeløb i Fisker

En ukendt investor har skudt 150 millioner dollars, svarende til lidt over en milliard kroner, i Fisker Inc. Det fortæller selskabet i en fondsbørsmeddelelse.

Pengene lander et tørt sted, for den danske elbilproducent har haft et underskud på over 1,4 milliarder kroner i årets første halvår.

Den danske ejer, Henrik Fisker, har ellers tidligere udtalt, at selskabet tjente penge fra første bil rullede af samlebåndet:

– Hvis vi havde haft vores egen fabrik, skulle vi bygge og betale for den og så uddanne folk, med en lang startdistance til produktion. Men ikke nu. Nu betaler vi kun et fast gebyr, hvilket faktisk betyder, at vi tjener penge fra første bil.

Ifølge meddelelsen vil den ekstra kapital gøre Fisker i stand til at “accelerere leverancer, udvide væksten og fremskynde virksomhedens køretøjsprogrammer”.

Bilproducenten har i år leveret de første eksemplarer af sin Fisker Ocean elbil til kunder rundt om i verden. Samtidig har de tre nye modeller i støbeskeen, nemlig den billige Pear, pickup’en Alaska og superbilen Ronin. Sidstnævnte laves i få eksemplarer og er så dyr, at den ligner legetøj for oliesheiker.

Ifølge Bilstatistik.dk var der ved udgangen af september måned indregistreret 206 eksemplarer af Ocean-elbilen herhjemme.

Læs også: Henrik Fisker tjener penge fra første bil.

Hemmelig investor skyder milliardbeløb i Fisker