Er Henrik Fisker i bekneb for penge?

Er Henrik Fisker kommet i likviditetsproblemer? Rygtet spredes på nyhedssites og sociale medier, efter at Fisker Inc. har bedt de kunder, der har forudbestilt Fisker Ocean bilen om et afdrag på 5.000 dollars – 35.000 kroner. Bilen går først i produktion til november.

Helt konkret beder Henrik Fisker sine Ocean One-reservationsindehavere om at betale en ekstra ikke-refunderbart depositum for en “forudbestilling”. De 5.000 dollars er oven i de 250 dollars, de allerede har betalt. Ifølge den amerikanske bilproducent betragtes de 5.000 dollars som en udbetaling og gælder kun for reservationer til Ocean One Launch Edition.

Man skal fortsat kun betale 250 dollars for at reservere en af de øvrige modeller – Extreme, Ultra eller Sport.

Fred Lampert fra det amerikanske medie Electrek spekulerer nu i, om det utraditionelle tiltag simpelthen skyldes pengeproblemer.

“Jeg har været skeptisk over for Fiskers nye satsning i årevis, men nu går jeg fra skeptisk til storalarm. Det ser ikke godt ud fra mit synspunkt. Et ikke-refunderbart depositum på 5.000 dollars er fuldstændig urimeligt på dette stadium, hvor der hverken gives garanti for forestående levering, og heller ikke en prøvetur, ingenting.”

Henrik Fiskers første bilfirma, Fisker Automotive, gik konkurs i 2014.

Henrik Fisker har tidligere fortalt, at produktionsstarten på Fisker Ocean er den 17. november i år. Leveringerne forventes at starte i starten af 2023.

iNPUT har bedt Fisker Inc. om en kommentar til rygterne; vi opdaterer artiklen når (og hvis) vi hører fra dem.

Er Henrik Fisker i bekneb for penge?