Fisker Ocean er på vej ud af fabrikken

Efter et langt tilløb er Fisker Ocean endelig, og helt planmæssigt, gået i produktion. Det sker på Magna Steyrs CO2-neutrale fabrik i Graz i Østrig. Det meddeler Henrik Fisker i en mail til potentielle kunder. Heri skriver han:

“I dag [17.11.2022, red.] markerer den officielle start på produktionen af Fisker Ocean. Vi er glade for at dele dette øjeblik med dig. I de sidste to år har vi arbejdet på at bygge noget smukt. Sammen har vi taget mange skridt fremad, og selv om dette er det største skridt endnu, ved vi, at det kun er begyndelsen.”

I forbindelse med produktionsstarten har Fisker åbnet muligheden for at konfigurere bilen på hjemmesiden. Der er, ifølge Henrik Fisker, allerede lavet 63.000 reservationer på bilen. I midten af januar vil der blive åbnet for yderligere bestillinger, loves det.

Fisker forventer at fabrikken vil kunne producere 300 biler i første kvartal 2023 og mere end 8.000 i andet kvartal. I tredje kvartal skal der kunne produceres 15.000 eksemplarer og i næste års sidste kvartal hele 19.000. Dermed vil der i 2023 blive produceret i alt 42.000 biler (plus / minus).

Fisker Ocean kommer i tre varianter – plus den såkaldte First Edition, der kun laves i fem tusinde eksemplarer. De er forlængst udsolgt, fortæller Fisker. Herunder en oversigt med priser.

| Sport | Ultra | Extreme
Rækkevidde | 440 km | 610 km | 630 km
Drivlinje | Forhjulstrukken, en motor | Firehjulstræk, to motorer | Firehjulstræk, to motorer
Smart Traction | Nej | Tilkøb | Ja
Ydelse | 205 kW / 275 hk | 400 kW / 540 hk | 410 kW / 550 hk
0-100 km/t | 7,4 sek. | 4,2 sek. | 3,9 sek.
Pris | 325.000 kr. | 445.000 kr. | 595.000 kr.

Fisker Ocean er på vej ud af fabrikken